Portúgalar ætla að senda hermenn til að aðstoða herinn í Mósambík í baráttunni gegn íslömskum vígamönnum í norðurhluta landsins. Bandaríkjamenn hafa einnig heitið stjórnvöldum í Mósambík stuðningi.
Portúgal ætlar að senda sextíu hermenn til Mósambík til að hjálpa stjórnarhernum í landinu í baráttunni gegn íslömskum vígamönnum. Augusto Santos Silva, utanríkisráðherra Portúgals, greindi frá þessu í gærkvöld.
Ráðherrann sagði að undirbúningur væri hafinn og að hermennirnir yrðu sendir á næstu vikum. Þeir myndu meðal annars hjálpa til við þjálfun sérsveita í her Mósambík. Landið var áður nýlenda Portúgals en hlaut sjálfstæði árið 1975 eftir langvarandi stríð. Mikil spenna hefur verið í héraðinu Cabo Delgado í norðurhluta Mósambík undanfarin ár. Stjórnarherinn hefur barist við herská samtök íslamista sem lýst hafa yfir hollustu við samtökin sem kenna sig við íslamskt ríki. Þúsundir hafa fallið og hundruð þúsunda hrakist frá heimkynnum sínum. Um helgina náðu íslamistar bænum Palma á sitt vald og herma fregnir að fjöldi bæjarbúa hafi verið drepinn og margir lagt á flótta. Stjórnvöld hafa auk þess áhyggjur af gasframleiðslu sem til stendur að hefja skammt undan landi. Bandaríkjastjórn lýsti yfir í gær að að hún ætlaði að veita stjórninni í Mósambík stuðning í baráttunni gegn vígamönnum og við að uppræta samtök þeirra.
Portúgalar ætla að senda hermenn til að aðstoða herinn í Mósambík í baráttunni gegn íslömskum vígamönnum í norðurhluta landsins. Bandaríkjamenn hafa einnig heitið stjórnvöldum í Mósambík stuðningi.